**Ministru kabineta noteikumu projekta “Noteikumi par kārtību, kādā Valsts ieņēmumu dienestam sniedzami ziņojumi par aizdomīgiem darījumiem, un darījuma aizdomīguma pazīmju nodokļu jomā kodiem” sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | Pamatojums | | Likuma “Par nodokļiem un nodevām” 22.2 panta pirmā un sestā daļa, kā arī pārejas noteikumu 176.punkts. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | 2015.gadā pieņemtie grozījumi Kredītiestāžu likumā, Maksājumu pakalpojumu un elektroniskās naudas likumā un likumā “Par nodokļiem un nodevām” nosaka pienākumu kredītiestādēm un maksājumu pakalpojumu sniedzējiem ziņot Valsts ieņēmumu dienestam par tādiem personu, kuru rezidences (reģistrācijas) valsts ir Latvijas Republika, aizdomīgiem darījumiem, kas atbilst likumā “Par nodokļiem un nodevām” noteiktajām aizdomīguma pazīmēm nodokļu jomā. Norādītā informācija nepieciešama, lai atklātu un novērstu likumpārkāpumus, kuru rezultātā samazināts budžetā iemaksājamā nodokļa apmērs vai palielināts no budžeta atmaksājamā nodokļa apmērs un par kuriem atbildība paredzēta likumā “Par nodokļiem un nodevām” vai konkrēto nodokļu likumos, kā arī noziedzīgos nodarījumus par izvairīšanos no nodokļu un tiem pielīdzināto maksājumu nomaksas un par krāpšanu. Likuma “Par nodokļiem un nodevām” 22.2 panta pirmā un sestā daļa paredz deleģējumu Ministru kabinetam noteikt aizdomīguma pazīmju nodokļu jomā kodus un noteikt kārtību, kādā sniedzami ziņojumi Valsts ieņēmumu dienestam par aizdomīgiem darījumiem, kā arī apstiprināt ziņojuma veidlapu, tādējādi ir izstrādāts Ministru kabineta noteikumu projekts “Noteikumi par kārtību, kādā Valsts ieņēmumu dienestam sniedzami ziņojumi par aizdomīgiem darījumiem, un darījuma aizdomīguma pazīmju nodokļu jomā kodiem” (turpmāk – noteikumu projekts).  Noteikumu projekts ir veidots, par pamatu ņemot Ministru kabineta 2008.gada 22.decembra noteikumos Nr.1071 “Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem” iekļauto, kas nosaka kārtību, kādā tiek sniegta informācija par neparastiem un aizdomīgiem darījumiem Noziedzīgi iegūtu līdzekļu legalizācijas novēršanas dienestam (turpmāk – Kontroles dienests). Ņemot vērā paredzēto, ka kredītiestādes un citi maksājumu pakalpojumu sniedzēji sniegs Valsts ieņēmumu dienestam tāda paša veida informāciju par aizdomīgiem darījumiem (tikai nedaudz šaurākā apjomā, ņemot vērā, ka likumā “Par nodokļiem un nodevām” ir noteiktas darījuma aizdomīguma pazīmes tieši nodokļu jomā) kā Kontroles dienestam, tad arī informācijas apmaiņai jānotiek tādā pašā veidā, lai atvieglotu un vienkāršotu kredītiestāžu un pārējo maksājumu pakalpojumu sniedzēju informācijas sniegšanas pienākumu.  Ņemot vērā, ka Kontroles dienests aizdomīguma pazīmēm ir piešķīris trīs burtu kodu, kurš tiek izmantots gan ziņojumu sniegšanā par aizdomīgiem darījumiem, gan tos apstrādājot Kontroles dienestā, noteikumu projektā katrai atbilstoši likuma “Par nodokļiem un nodevām“ 22.panta trešajā daļā noteiktajai darījuma aizdomīguma pazīmei nodokļu jomā arī tiek noteikts atbilstošs kods, kas ir tāds pats, kā Kontroles dienesta noteiktais.  Noteikumu projekts paredz, ka kredītiestādēm un maksājumu pakalpojumu sniedzējiem ir nekavējoties jāziņo Valsts ieņēmumu dienestam par katru aizdomīgu darījumu, ziņojumu iesniedzot saskaņā ar noteikumu projekta pielikumā noteikto ziņojuma veidlapu (turpmāk – ziņojums). Ziņojums, ko iesniegs Valsts ieņēmumu dienestam, ir identisks “Ziņojuma par neparastu vai aizdomīgu darījumu” veidlapai, kādu pašreiz kredītiestādes un maksājumu pakalpojumu sniedzēji sniedz Kontroles dienestam.  Noteikumu projekts paredz, ka ziņojumus, aizpildot tos Excel programmā, iesniegs elektroniski šifrētā veidā saskaņā ar noslēgto divpusējo līgumu starp Valsts ieņēmumu dienestu un kredītiestādi vai maksājumu pakalpojumu sniedzēju, proti tādā pašā veidā, kā tas notiek starp Kontroles dienestu un kredītiestādēm.  Taču tajā pašā laikā šobrīd notiek aktīvs darbs pie jauna datu apmaiņas mehānisma izstrādes informācijas sniegšanai par aizdomīgiem darījumiem Valsts ieņēmumu dienestam, izmantojot Web servisa tehnoloģijas, kas vienlaicīgi ir saistīts ar jaunu Kontroles dienesta datu apmaiņas mehānisma ieviešanu, kas aizstās pašreiz noteikumu projektā noteikto informācijas apmaiņas tehnisko risinājumu. Ņemot vērā, ka risinājums vēl nav gatavs, nav iespējams jau šobrīd noteikumu projektā atrunāt regulējumu saistībā ar jauno datu apmaiņas tehnisko risinājumu. Taču, ņemot vērā, ka ir būtiski Valsts ieņēmumu dienestam informāciju par aizdomīgiem darījumiem saņemt pēc iespējas ātrāk (likuma “Par nodokļiem un nodevām” pārejas noteikumu 177.punkts paredz, ka tas notiek ar 2016.gada 1.aprīli), noteikumu projekts paredz sākotnēji informācijas saņemšanu Excel programmā, savukārt Valsts ieņēmumu dienests turpina darbu pie jauna datu apmaiņas mehānisma izstrādes. Arī nozarei nepieciešams pārejas periods piedāvātā risinājuma ieviešanai.  Lai risinātu šo situāciju, vienlaikus ar noteikumu projektu tiek virzīts Ministru kabineta sēdes protokollēmuma projekts, kas noteiks pienākumu Finanšu ministrijai sagatavot un līdz 2016.gada 15.jūnijam iesniegt noteiktā kārtībā Ministru kabinetā:   1. grozījumus Ministru kabineta 2008.gada 22.decembra noteikumos Nr.1071 “Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem”, paredzot iespējuNoziedzīgi iegūtu līdzekļu legalizācijas un terorisma finansēšanas novēršanas likuma subjektiem sniegt ziņojumus Noziedzīgi iegūtu līdzekļu legalizācijas novēršanas dienestam tiešsaistes režīmā XML formātā, izmantojot Web servisa tehnoloģijas, un iekļaujot XML shēmas prasības; 2. grozījumus Ministru kabineta noteikumos, kas nosaka kārtību, kādā Valsts ieņēmumu dienestam sniedzami ziņojumi par aizdomīgiem darījumiem, un darījuma aizdomīguma pazīmju nodokļu jomā kodus, paredzot pienākumu kredītiestādēm un maksājumu pakalpojumu sniedzējiem sniegt ziņojumus par aizdomīgiem darījumiem Valsts ieņēmumu dienestam tiešsaistes režīmā XML formātā, izmantojot Web servisa tehnoloģijas, un iekļaujot XML shēmas prasības.   Jaunais datu apmaiņas mehānisms paredzēs iespēju ziņojumus iesniegt tiešsaistes režīmā XML datnes formātā, izmantojot Web servisu - Valsts ieņēmumu dienesta nodrošināto risinājumu informācijas sniegšanai Valsts ieņēmumu dienestam par aizdomīgiem darījumiem. Rezultātā tiks nodrošināta operatīva un droša informācijas aprite. | |
| 3. | Projekta izstrādē iesaistītās institūcijas | | Finanšu ministrija, Valsts ieņēmumu dienests un Latvijas Komercbanku asociācija | |
| 4. | Cita informācija | | Lai palīdzētu kredītiestādēm un maksājumu pakalpojumu iestādēm iesniegt ziņojumu par aizdomīgiem darījumiem, Valsts ieņēmumu dienests sagatavos instrukciju, kurā tiks sniegti norādījumi ziņojumu iesniegšanai Valsts ieņēmumu dienestam.  Pašreiz Kontroles dienestā notiek darbs pie jaunas sistēmas izveides informācijas apmaiņai, kuras rezultātā kredītiestādes sniegs informāciju, izmantojot Web servisa risinājumus. Ņemot vērā, ka gan Kontroles dienestam, gan Valsts ieņēmumu dienestam ir jāparedz absolūti analogs risinājums informācijas apmaiņai, būs nepieciešamība noteikt vienādas prasības un vienādus ieviešanas termiņus jaunajam informācijas apmaiņas risinājumam, veicot grozījumus noteikumu projektā. | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | | Valsts ieņēmumu dienests, kredītiestādes, maksājumu pakalpojumu sniedzēji, personas (kuru rezidences (reģistrācijas) valsts ir Latvijas Republika), par kurām varētu tikt sniegta likuma “Par nodokļiem un nodevām”” 22.2 pantā norādītā informācija. |
| 2. | | Tiesiskā regulējuma ietekme uz tautsaimniecību un administratīvo slogu | | Kredītiestādēm un pārējiem maksājumu pakalpojumu sniedzējiem ar grozījumiem Kredītiestāžu likumā, Maksājumu pakalpojumu un elektroniskās naudas likumā un likumā “Par nodokļiem un nodevām” tiek noteikts pienākums sniegt informāciju par personas, kuru rezidences (reģistrācijas) valsts ir Latvijas Republika, aizdomīgiem darījumiem.  Ņemot vērā, ka informācija par aizdomīgiem darījumiem tiks sniegta, izmantojot tās pašas pazīmes (likumā “Par nodokļiem un nodevām” noteiktas šaurākā apjomā), par kurām jau šobrīd kredītiestādes sniedz informāciju Kontroles dienestam, administratīvais slogs kredītiestādēm un maksājumu pakalpojumu iestādēm, paredzot šādu regulējumu, nemainīsies. |
| 3. | | Administratīvo izmaksu monetārs novērtējums | | Projekts šo jomu neskar. |
| 4. | | Cita informācija | | Nav. |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts būs pieejams sabiedrībai Ministru kabineta mājas lapā. |
| 2. | Sabiedrības līdzdalība projekta izstrādē | Regulējuma tapšanas gaitā notika diskusijas ar Latvijas Komercbanku asociāciju. |
| 3. | Sabiedrības līdzdalības rezultāti | Latvijas Komercbanku asociācija norādīja, ka informācijas apmaiņai ar Valsts ieņēmumu dienestu, ir jāparedz absolūti analogs risinājums informācijas apmaiņai ar Kontroles dienestu. Latvijas Komercbanku asociācija uzsvēra savstarpējo divpusējo līgumu, kas būtu analoģiski starp Kontroles dienestu un kredītiestādēm noslēgtajiem līgumiem, starp VID un kredītiestādēm noslēgšanas nepieciešamību. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nemaina iesaistīto institūciju kompetenci un funkcijas.  Netiks nedz veidotas jaunas institūcijas, nedz reorganizētas vai likvidētas esošās institūcijas.  Noteikumu projekta izpilde tiks nodrošināta esošo cilvēkresursu ietvaros. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Finanšu ministre D.Reizniece-Ozola

08.03.2016 14:05

1264

Anete Gaiķe

Finanšu ministrijas Nodokļu administrēšanas un

grāmatvedības politikas departamenta

Nodokļu administrēšanas politikas nodaļas vecākā referente

Tālr. 67095682

[anete.gaike@fm.gov.lv](mailto:anete.gaike@fm.gov.lv)